 NA CHARLES WASONGA KIONGOZI wa Narc-Kenya Martha Karua ameelezea hofu yake kuwa serikali inajaribu kuzima uhuru wa kujieleza na kuandamana kwa kutumia nguvu kupita kiasi dhidi ya viongozi wa Azimio la Umoja-One Kenya na wafuasi wao. Aidha amedai serikali inatumia vijana wa jamii fulani kutia doa maandamano ya muungano wao. “Vijana walioonekana wakiharibu mali si wa Azimio bali ni watu ambao wamelipwa kuharibu mali halafu kidole cha lawama kielekezwe kwa Azimio,” amesema Karua akihutubu jijini Nairobi. Amesema watafanya maandamano Alhamisi. Vile vile amedai kwamba walinzi wa kinara wa Azimio Raila Odinga na aliyekuwa makamu wa rais Kalonzo Musyoka walipokonywa walinzi. Wabunge kadha wa Azimio la Umoja-One Kenya Jumanne, Mei 2, 2023 walitawanywa kwa kurushiwa vitoa machozi nje ya jumba la Harambee House walipokuwa wakijaribu kuwasilisha taarifa lenye ombi lao kwa Afisi ya Rais. Viongozi hao walikuwa wametembea kwa miguu kutoka majengo ya bunge wakilenga kuwasilisha stakabadhi hiyo kwa afisi hiyo iliyoko katika barabara ya Harambee Avenue. Ombi hilo lilisheheni mambo manne ambayo upinzani inataka serikali itekeleze; yakiwemo gharama ya juu ya maisha, ukaguzi wa mitambo ya IEBC ya kunakili matokeo ya uchaguzi wa urais, kurejeshwa afisini kwa makamishna wanne wa zamani wa tume hiyo waliojiuzulu Desemba 2022 kuundwa uteuzi wa makamishna wapya wa IEBC. Wabunge na maseneta wa Azimio waliorushiwa vitoa machozi ni pamoja na Kiongozi wa Wachache katika Seneti Stewart Madzayo, Edwin Sifuna (seneta wa Nairobi), Enock Wambua (Kitui) na wabunge Babu Owino (Embakasi Mashariki), Mishi Mboko (Likoni), T.J Kajwang (Ruaraka) miongoni mwa wengine. Polisi hao ambao walikuwa wamepiga kambi nje ya jumba la Harambee waliwazuia wanasiasa hao kuingia katika jengo hilo. Baada ya kurushiwa vitoa machozi wanasiasa hao walitawanyika na kuelekea katika majengo ya bunge. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  